Servette FC

Servette FC on sveitsiläinen jalkapalloseura Genevestä. Se on perustettu vuonna 1890. Seura pelaa Sveitsin korkeimmalla sarjatasolla Superliigassa. Seuran kotikenttänä toimii Stade de Genève, jonne mahtuu noin 32 000 katsojaa. Servette on voittanut Sveitsin mestaruuden yhteensä 17 kertaa ja Sveitsin Cupin kahdeksan kertaa.
Historia.
Perustaminen ja varhaiset vuodet (1890–1930).
Servette perustettiin virallisesti vuonna 1890 alun perin rugbyseurana. Vuosisadan lopulla rugbyn suosio Sveitsissä hiipui ja sopivien vastustajien löytäminen kävi yhä vaikeammaksi. Tämän seurauksena seura perusti jalkapallo-osaston vuonna 1899, joka saavutti nopeasti suosiota Geneven alueella.
Vuonna 1900 Servette liittyi Sveitsin jalkapalloliittoon ja alkoi osallistua kansallisiin mestaruuskilpailuihin. Seura menestyi nopeasti, ja vuoteen 1928 mennessä se oli voittanut viisi Sveitsin mestaruutta ja yhden Sveitsin cupin. Menestyksekäs aikakausi huipentui vuoden 1930 mestaruuteen. Samana vuonna avattiin Stade des Charmilles-stadion, josta tuli seuran kotistadion seuraaviksi 72 vuodeksi ja oleellinen osa seuran identiteettiä.
Menestyksen aikakausi (1930–1962).
Stade des Charmilles -stadion toimi taustana Servetten suurimmille menestyksille. Vuosien 1930-1962 välillä seura voitti yhteensä kahdeksan merkittävää pokaalia, vakiinnuttaen asemansa yhtenä Sveitsin menestyneimmistä jalkapalloseuroista.
Hiljaisempi kausi ja paluu huipulle (1962–1979).
1960-luvun jälkipuoliskolla Servette menetti asemaansa sveitsiläisen jalkapallon huipulla, kun Basel ja Zürich nousivat maan johtaviksi seuroiksi. Seura teki kuitenkin paluun 1970-luvulla voittamalla kaksi Sveitsin cupia.
Kausi 1978–79 oli Servetten historian menestyksekkäimpiä. Tuolloin seura voitti lähes kaikki kilpailut, joihin se osallistui: Sveitsin mestaruuden, Sveitsin cupin, liigacupin ja Alppicupin. Ainoa kilpailu, jota seura ei voittanut, oli UEFA:n Cup-voittajien cup.
Laskukausi ja viimeiset mestaruudet (1979–2001).
Kauden 1978–79 jälkeen Servette ei enää saavuttanut samanlaista menestystä. Seura voitti vielä kolme mestaruutta ja yhden Sveitsin cupin ennen vuosituhannen vaihdetta. Erityisen merkittävä oli vuoden 1994 mestaruus, jonka Servette varmisti kauden viimeisellä kierroksella voittamalla Young Boysin 4-1, kun samaan aikaan pääkilpailija Grasshopper pelasi vain 1-1 tasapelin Aaraun kanssa. Seuran viimeinen merkittävä saavutus on vuoden 2001 Sveitsin cupin voitto.
Konkurssi ja uusi alku (2001–).
Pian cupin voiton jälkeen Servette muutti uudelle Stade de Genève-stadionille. Siirron jälkeen seura ajautui konkurssiin emoyhtiön taloudellisten ongelmien vuoksi. Konkurssi päätti Servetten pitkän putken Sveitsin korkeimmalla sarjatasolla, josta se ei ollut koskaan aikaisemmin pudonnut.
Konkurssin seurauksena Servette joutui aloittamaan uudelleen Sveitsin neljänneksi korkeimmalta sarjatasolta. Vuonna 2011 seura onnistui nousemaan takaisin Superliigaan, mutta putosi sieltä jo vuonna 2013. Seura palasi lopulta pysyvämmin korkeimmalle sarjatasolle vuonna 2019, kun se voitti Challenge Leaguen 15 pisteen erolla.
Seuravaakunat.
Logo on pyöreä, taustaväri on viininpunainen ja teksti valkoinen. Keskellä oleva iso S-kirjain viittaa selvästi seuran nimeen. Yläosassa on seuran nimi ja alaosassa seuran kotikaupunki ja perustamisvuosi. Joskus pyöreän logon yläpuolelle on sijoitettu tähti.